**Kulių seniūnija**

Patvirtinus Plungės rajono savivaldybės 2024 metų biudžetą, paaiškėjo, kad šiais metais neskirta lėšų ir nebus tvarkomas Kulių kultūros centro stogas. Šiame pastate įsikūrusi seniūnija, ambulatorija, biblioteka, bendruomenės „Alantas“ centras, kirpykla, todėl kiauras stogas - didžiulė problema ne tik Kultūros centrui. Seniai sprendimo laukianti problema - **kultūros centro pastato kapitalinis remontas**. Prieš kelis metus buvo pradėtas minėto pastato stogo remontas: dalis stogo suremontuota, o didesnioji stogo pusė vis dar laukia lėšų. Vanduo pro kiaurą stogą jau varva ir didžiojoje žiūrovų salėje. Dėl pilnai nesutvarkytų lietaus nuotekų, skęsta rūsys, jame negalime nieko padėti. Be to šis pastatas yra priedanga pavojaus atveju, todėl rūsį labai svarbu turėti sausą ir tvarkingą. Šie klausimai aptarti ir žinomi rajono valdžiai jau ne vienerius metus.

Finansavimas 2024 metais nebuvo skirtas ir **naujų Kulių kapinių įrengimo darbams tęsti**. Baigiantis 2020 metams, buvo pasirašyta 3 metų rangos sutartis su UAB „VVARFF“ ir pradėti kapinių įrengimo darbai. Finansavimas kapinių įrengimui buvo skirtas tik 2 kartus: 2020 m. - 30 tūkst. Eur,2022 m. – 50 tūkst. Eur., po to darbai sustojo, o 2023 m. pabaigoje pasibaigė ir rangos sutartis su UAB „VVARFF“. Pilnam kapinių įrengimui liko dar labai daug darbų: apšvietimo, vandentiekio įrengimo darbai, naujo sargo namelio, kolumbariumo, 2 mašinų stovėjimo aikštelių statyba, ypač blogos būklės privažiavimo kelio remontas. Didžiausia visiems matoma problema – dalis Alanto gatvės, kuria vyksta judėjimas į kapines (senosios ir naujai įrengiamos kapinės yra šalia), yra labai blogos būklės. Ji buvo planuojama remontuoti kartu su kapinių įrengimu arba net jas įrengus, bet dabar labai sunku prognozuoti, kiek dar negreitai tai bus.

**Labai aktualia išlieka seniūnijai priklausančių kelių priežiūros ir remonto problema.** Iš KPPP gaunamos lėšos yra labai mažos ( 2024 m. gauta 30 200 Eur, 2023 m. – 29 600 Eur), darbų kainos išaugo, todėl didelių remonto darbų tokio finansavimo dėka atlikti neįmanoma. Asfalto dangoje atsirandančias duobes užtaisysime šaltu asfaltu. Ketvirtus metus iš eilės ištisine asfalto danga (po 100-150 m atkarpą) tvarkoma Kumžaičių gatvė ( tai vienintelis, nesuremontuotas įvažiavimas į Kulius, kur vyksta labai intensyvus transporto eismas, vykstama į Kulių gimnaziją ir t.t.), bus remontuojama ir šiemet (120 m). Pilnai neužteks pinigų kelių laistymui, pralaidų remontui, visų norimų kelių žvyravimui. Seniūnijai iš 8 programos skiriami pinigai sniego valymui bus panaudoti turbūt tik sniego valymui, nes darbų kaina išaugo, o sniego jau ir metų pradžia pažėrė pakankamai. Kitiems kelių remonto bei priežiūros darbams lėšų iš 8 programos greičiausiai neliks.

**Kulių miestelio ir Kumžaičių kaimo** **gatvių apšvietimo modernizavimo projektas**  nukeliamas tolesniam laikui. Šiam projektui neliko pinigų 2023 metais, neskirtas finansavimas ir 2024 metais.

Kulių seniūnijos 2024 metų biudžetas yra 52,6 tūkst. Eur (tik 500 Eur didesnis nei 2023 m.). Biudžeto lėšos bus skiriamos viso Kulių kultūros centro pastato šildymui, seniūnijos ir bibliotekos elektrai bei vandeniui apmokėti. Likusi biudžetinių lėšų dalis bus naudojama transporto išlaikymui, gatvių apšvietimui, atliekų tvarkymui, ryšių paslaugoms apmokėti, perkamos kanceliarinės ir ūkinės prekės, gėlių sodinukai. Lėšų aukščiau išvardintoms Kulių seniūnijos problemoms spręsti seniūnijos biudžete surasti nepavyks.